CELEX: 62017TN0285
Language: mt
Date: 2017-05-12 00:00:00
Title: Kawża T-285/17: Rikors ippreżentat fit-12 ta’ Mejju 2017 – Yanukovych vs Il-Kunsill

17.7.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 231/37
            
         Rikors ippreżentat fit-12 ta’ Mejju 2017 – Yanukovych vs Il-Kunsill
   (Kawża T-285/17)
   (2017/C 231/46)
   Lingwa tal-kawża: l-Ingliż
   
      Partijiet
   
   
      Rikorrent: Viktor Fedorovych Yanukovych (Kiev, l-Ukraina) (rappreżentant: T. Beazley, QC)
   
      Konvenut: Il-Kunsill tal-Unjoni Ewropea
   
      Talbiet
   
   
               —
            
            
               tannulla d-Deċiżjoni tal-Kunsill (PESK) 2017/381, tat-3 ta’ Marzu 2017, li temenda d-Deċiżjoni 2014/119/PESK dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Ukrajna (ĠU 2017, L 58, p. 34), sa fejn tapplika għar-rikorrent;
            
         
               —
            
            
               tannulla r-Regolament ta’ Implimentazzjoni tal-Kunsill (UE) 2017/374, tat-3 ta’ Marzu 2017, li jimplimenta r-Regolament (UE) Nru 208/2014 dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Ukrajna (ĠU 2017, L 58, p. 1), sa fejn japplika għar-rikorrent;
            
         
               —
            
            
               tikkundanna lill-Kunsill għall-ispejjeż tar-rikorrent.
            
         
      Motivi u argumenti prinċipali
   
   Insostenn tar-rikors tiegħu, ir-rikorrent jinvoka seba’ motivi.
   
               1.
            
            
               L-ewwel motiv, ibbażat fuq l-allegazzjoni li l-Kunsill ma kellux bażi legali xierqa għall-atti kkontestati.
               
                           —
                        
                        
                           Il-kundizzjonijiet li jippermettu lill-Kunsill jibbaża ruħu fuq l-Artikolu 29 TFUE ma kinux issodisfatti mid-deċiżjoni kkontestata.
                        
                     
                           —
                        
                        
                           Il-kundizzjonijiet li jippermettu li jiġi invokat l-Artikolu 215 TFUE ma kinux issodisfatti peress li ma kien hemm ebda deċiżjoni valida taħt il-Kapitolu 2 tat-Titolu V TUE.
                        
                     
                           —
                        
                        
                           Ma kienx hemm rabta suffiċjenti sabiex ikun jista’ jiġi invokat l-Artikolu 215 TFUE kontra r-rikorrent.
                        
                     
         
               2.
            
            
               It-tieni motiv, ibbażat fuq l-allegazzjoni li l-Kunsill wettaq użu ħażin tal-poteri tiegħu.
               
                           —
                        
                        
                           L-għan reali tal-Kunsill għall-implementazzjoni tal-atti kkontestati kien jikkonsisti essenzjalment f’tentattiv li jindiehes mar-reġim Ukrain attwali (b’mod li l-Ukraina tiżviluppa rabtiet iktar mill-qrib mal-Unjoni), u ma kienx jikkorrispondi mal-għanijiet jew mal-ġustifikazzjonijiet invokati fl-atti kkontestati.
                        
                     
         
               3.
            
            
               It-tielet motiv, ibbażat fuq l-allegazzjoni li l-Kunsill naqas milli josserva l-obbligu ta’ motivazzjoni tiegħu.
               
                           —
                        
                        
                           Il-“motivi” adottati fl-atti kkontestati sabiex jiġi inkluż ir-rikorrent (minbarra l-fatt li huma żbaljati) huma purament formali, mhux xierqa u speċifikati b’mod mhux xieraq.
                        
                     
         
               4.
            
            
               Ir-raba’ motiv, ibbażat fuq l-allegazzjoni li r-rikorrent ma kienx jissodisfa l-kriterji meħtieġa sabiex persuna tiġi inkluża fiż-żmien rilevanti.
            
         
               5.
            
            
               Il-ħames motiv, ibbażat fuq l-allegazzjoni li l-Kunsill wettaq żbalji manifesti ta’ evalwazzjoni meta inkluda lir-rikorrent fil-miżuri kkontestati. Billi inkluda mill-ġdid lir-rikorrent, minkejja l-assenza evidenti ta’ rabta bejn il-“motivi” u l-kriterji ta’ inklużjoni rilevanti, il-Kunsill wettaq żball manifest.
            
         
               6.
            
            
               Is-sitt motiv, ibbażat fuq l-allegazzjoni li nkisru d-drittijiet tad-difiża tar-rikorrent u/jew li huwa ċċaħħad minn protezzjoni ġudizzjarja effettiva. Fost affarijiet oħra, il-Kunsill ma kkonsultax b’mod xieraq mar-rikorrent qabel ma inkludieh mill-ġdid, u r-rikorrent ma ngħatax opportunità xierqa jew ġusta li jikkorreġi żbalji jew li jipproduċi informazzjoni dwar iċ-ċirkustanzi persunali tiegħu.
            
         
               7.
            
            
               Is-seba’ motiv, ibbażat fuq l-allegazzjoni li nkisru d-drittijiet għall-proprjetà tar-rikorrent skont l-Artikolu 17(1) tal-Karta tad-Drittijiet Fundamentali tal-Unjoni Ewropea, sa fejn, b’mod partikolari, il-miżuri restrittivi jikkostitwixxu restrizzjoni mhux ġustifikata u sproporzjonata għal dawn id-drittijiet.